
Κυρία Δήμαρχε,
Η Εθνική Συνομοσπονδία Ατόμων με Αναπηρία (Ε.Σ.Α.μεΑ.) αποτελεί την τριτοβάθμια Οργάνωση των ατόμων με αναπηρία, με χρόνιες ή/και σπάνιες παθήσεις και των οικογενειών τους στη χώρα και αναγνωρισμένο Κοινωνικό Εταίρο της ελληνικής Πολιτείας σε ζητήματα αναπηρίας.
Κύρια αποστολή της είναι η καταπολέμηση των διακρίσεων σε βάρος των ατόμων με αναπηρία, χρόνιες παθήσεις και των οικογενειών τους και η προώθηση, προστασία και απόλαυση των ανθρωπίνων και συνταγματικά κατοχυρωμένων δικαιωμάτων τους. Όσον αφορά στα ανθρώπινα δικαιώματα των ατόμων με αναπηρία, αυτά κατοχυρώνονται με τη Σύμβαση του Οργανισμού των Ηνωμένων Εθνών για τα Δικαιώματα των Ατόμων με Αναπηρίες, που η χώρα μας μαζί με το Προαιρετικό της Πρωτόκολλο επικύρωσε με τον Ν. 4074/2012.
Η Ε.Σ.Α.μεΑ. με το παρόν θέτει υπόψη σας και μεταφέρει το δίκαιο και μείζονος σημασίας αίτημα του Συλλόγου Γονέων και Φίλων Παιδιών Ατόμων με Αναπηρία Ν. Σερρών, σχετικά με τη δημιουργία Στέγης Υποστηριζόμενης Διαβίωσης Ατόμων με Αναπηρία στις Σέρρες.
Όπως επισημαίνεται και στην επιστολή του Συλλόγου Γονέων και Φίλων Παιδιών Ατόμων με Αναπηρία Ν. Σερρών, την οποία σας επισυνάπτουμε, κρίνεται επιτακτική η ανάγκη για δημιουργία Στέγης Υποστηριζόμενης Διαβίωσης στις Σέρρες για την υποστήριξη της ανεξάρτητης διαβίωσης των ατόμων με αναπηρία στη συγκεκριμένη περιοχή. 
Σε συνέχεια των επανειλημμένων συναντήσεων του εν λόγω Συλλόγου και των θετικών διαβεβαιώσεών σας, ζητούμε να προχωρήσετε σε άμεσες ενέργειες για την παραχώρηση του κτιρίου του πρώην ΚΑΠΗ, επί της οδού Βενιζέλου, παραπλεύρως της ΔΕΥΑΣ, το οποίο παραμένει αναξιοποίητο επί σειρά ετών και μπορεί να αποκτήσει ουσιαστικό κοινωνικό ρόλο.
Η δημιουργία μιας ΣΥΔ δεν αποτελεί απλώς ένα κοινωνικό έργο, αλλά μια επιτακτική ανάγκη και ένα δικαίωμα για τα άτομα με αναπηρία: το δικαίωμα να ζουν με αξιοπρέπεια, ασφάλεια, υποστήριξη και όσο το δυνατόν μεγαλύτερη αυτονομία, μέσα στην κοινότητα. Παράλληλα, αποτελεί τη μεγαλύτερη αγωνία και την ουσιαστικότερη προσδοκία των γονέων, που αναζητούν τη διασφάλιση του μέλλοντος των παιδιών τους όταν οι ίδιοι δεν θα μπορούν πλέον να τα φροντίζουν. 
Η λειτουργία μιας τέτοιας δομής θα συμβάλει ουσιαστικά στην ενίσχυση της αυτονομίας, στη διατήρηση και ανάπτυξη των ικανοτήτων των ωφελούμενων, καθώς και στην κοινωνική τους ένταξη, αποτρέποντας φαινόμενα περιθωριοποίησης και ιδρυματοποίησης, ιδιαίτερα στις περιπτώσεις όπου το οικογενειακό περιβάλλον αδυνατεί να καλύψει τις ανάγκες υποστήριξής τους.
Θεωρούμε ότι έχει πλέον έρθει η ώρα, οι θετικές προθέσεις να μετατραπούν σε συγκεκριμένες αποφάσεις και πράξεις. Η παραχώρηση του συγκεκριμένου ακινήτου μπορεί να αποτελέσει την αφετηρία για την υλοποίηση ενός έργου με ανεκτίμητη κοινωνική αξία για την πόλη και τους πολίτες της.
Κυρία Δήμαρχε, 
Ως εκ τούτου, απευθυνόμαστε σε εσάς και ζητάμε να προβείτε στις απαραίτητες ενέργειες για την υλοποίηση αυτού του έργου, ώστε να διασφαλιστεί η αυτόνομη και αξιοπρεπής διαβίωση των ατόμων με αναπηρία στις Σέρρες.
Η δημιουργία της συγκεκριμένης δομής θα αποτελέσει ένα ουσιαστικό βήμα για τη διασφάλιση των δικαιωμάτων των Ατόμων με Αναπηρία και τη βελτίωση της ποιότητας ζωής τους, καλύπτοντας μια σημαντική ανάγκη της τοπικής κοινωνίας.
Πιστεύοντας πως θα ανταποκριθείτε θετικά στο εν λόγω αίτημα, σας ευχαριστούμε εκ των προτέρων.
Στο παρόν επισυνάπτεται η επιστολή του Συλλόγου Γονέων και Φίλων Παιδιών Ατόμων με Αναπηρία Ν. Σερρών, που αναφέρεται πιο αναλυτικά στο εν λόγω ζήτημα.
Αναμένοντας άμεσα την απάντησή σας και τις ενέργειές σας επί του θέματος,

Β. Κούτσιανος

Γραφείο Περιφερειάρχη Κεντρικής Μακεδονίας, κ. Αθ. Αηδονά
Γραφείο Αντιπεριφερειάρχη Σερρών, κ. Π.  Σπυρόπουλου
ΠΟΣΓΚΑΜΕΑ
Σύλλογο Γονέων και Φίλων Παιδιών Ατόμων με Αναπηρία Ν. Σερρών

